बस्तर में आधी रात को नक्सलियों का तांडव, फूंक दी ५० करोड़ की मशीनें

रायपुर। प्रदेश के बस्तर संभाग में बीती रात नक्सलियों ने जमकर उत्पात मचाया। किरंदुल में करीब डेढ़ सौ की संख्या में पहुंचे नक्सलियों ने एनएमडीसी के 3 शॉवेल और ड्रिल मशीन को आग के हवाले कर दिया, कन्वेयर बेल्ट में भी आग लगा दी। मशीनों की कुल कीमत 150 करोड़ तक बताई जा रही है। आग लगाए जाने के बाद सीआईएसएफ के जवानों और नक्सलियों के बीच करीब एक घंटे तक फायरिंग हुई लेकिन किसी के हताहत होने की खबर नहीं मिली है।

बताते चलें कि बस्तर क्षेत्र में नक्सली शहीदी सप्ताह मना रहे हैं, आज शहीदी सप्ताह का आखिरी दिन है। इस दौरान नक्सली अपनी उपस्थिति दर्ज कराने की कोशिश में रहते हैं। पिछले एक सप्ताह में बीजापुर, दंतेवाड़ा, सुकमा जिलों में कई छिटपुट वारदातों को अंजाम दिया, वहीं पुलिस के सघन सर्चिंग अभियान के चलते कई नक्सलियों को पकड़ने में सफलता भी मिली है।

काटे सड़क, लगाए पोस्टर

बीजापुर जिले में नक्सलियों ने आज दूसरे दिन भी सडकों को काट पोस्टर लगाए हैं। नक्सलियों ने सड़कों में जगह दो-दो फीट के गड्ढे कर दी हैं जिससे बाइक सवारों को भी सड़क पार करने में खासी परेशानी हो रही है। नक्सलियों द्वारा लगाए पोस्टर में भूमि अधिग्रहण बिल का विरोध करने की अपील की गई है। साथ ही ग्रामीणों को सहायक आरक्षक न बनने और नक्सली विरोधी अभियान में शामिल न होने की चेतावनी दी गई है।

आगे की स्लाइड्स में देखें संबंधित PHOTOS